Vrou swendel Mosselbaai-gholfklub glo uit byna halfmiljoen randDie vrou het glo byna ‘n halfmiljoen rand by die gholfklub gesteel. (Foto: pixabay) ŉ Voormalige werker van ŉ gholfklub op Mosselbaai in die Wes-Kaap verskyn na verwagting Maandag in die streekhof op die dorp nadat sy glo byna ŉ halfmiljoen rand by ŉ gholfklub daar gesteel het. Zinzi Hani, woordvoerder van die Valke, sê die 49-jarige vrou het tussen April 2015 en Julie 2016 na bewering R477 430 van die gholfklub gesteel waar sy as boekhouer gewerk het. “Die ondersoek het getoon dat die verdagte geld uit die werk se kluis gevat en dit ná werk op dobbelmasjiene geblaas het. Die saak is na die Valke verwys nadat die klub se ouditeure ongerymdhede opgetel het,” sê Hani. Die Valke se eenheid vir ernstige handelsmisdaad op George het die saak teen haar ondersoek. Die verdagte het glo altesame 21 deposito’s in haar eie bankrekening gemaak. Sy staan tereg op aanklagte van diefstal en geldwassery. ŉ Lasbrief is op 3 Augustus op haar beteken om vanoggend in die hof verskyn, sê Hani.